მარსელო ფერნანის ხიდი

მარსელო ფერნანის ხიდი, ასევე ცნობილი როგორც მეორე სებუ–მაქტანის ხიდი და ადგილობრივად როგორც მეორე ხიდი — ექსტრადოზირებული ბაგირხიდი, რომელიც მდებარეობს მეტრო სებუში, ფილიპინებში. იგი კვეთს მაქტანის არხს და აკავშირებს მანდაუეს, რომელიც მდებარეობს სებუს მთავარ კუნძულზე, ლაპუ-ლაპუს ქალაქთან მაქტანის კუნძულზე.ამჟამად იგი ფილიპინებში მეორე ყველაზე გრძელი ბაგირხიდია სებუ–კორდოვას დამაკავშირებელი ჩქაროსნული გზის შემდეგ, რომელიც ასევე კვეთს მაქტანის არხს. სანამ ხიდს მარსელო ფერნანის სახელი ეწოდებოდა, მას კონსოლასიონის ხიდი ერქვა, რადგან იგი ახლოს მდებარეობს მუნიციპალიტეტ კონსოლასიონთან, რომელიც მისი ჩრდილოეთი ბოლოდან 2.6 კმ-ითაა დაშორებული. ეს არის მაქტანის არხზე გადებული სამი ხიდიდან ერთ-ერთი; დანარჩენებია სერხიო ოსმენიას უმცროსის ხიდი და სებუ–კორდოვას დამაკავშირებელი ჩქაროსნული გზა. ისტორია ხიდი 1999 წლის აგვისტოში გაიხსნა, რათა განეტვირთა მოძრაობა ძველი სერხიო ოსმენია უმცროსის ხიდიდან, რომელიც 1973 წელს გაიხსნა. ხიდის საერთო სიგრძეა 1 237 მეტრი, ხოლო ცენტრალური მალი 185 მეტრი. იგი 1999 წლის 3 აგვისტოს ფილიპინების პრეზიდენტმა ჯოზეფ ესტრადამ გახსნა სახელწოდებით „მეორე მაკტან–მანდაუეს ხიდი“. დასრულების შემდეგ ხიდს ფილიპინებში ერთ-ერთი ყველაზე ფართო და გრძელი ხიდის მალი ჰქონდა. ხიდი იაპონიის მთავრობის დახმარებით აშენდა. 2000 წლის 27 ივნისს, რესპუბლიკური აქტის №8795 საფუძველზე, ხიდს ეწოდა „მარსელო ფერნანის ხიდი“ ფილიპინების უზენაესი სასამართლოს ყოფილი თავმჯდომარისა და სენატის ყოფილი პრეზიდენტის მარსელო ფერნანის პატივსაცემად, რომელიც ხიდის გახსნამდე ერთი თვით ადრე გარდაიცვალა. დამატებითი ინფორმაცია მაქტანის კუნძულის მხარეს, ხიდის ბურჯების ძირში მდებარეობს პარკი სახელად ათასწლეულის პარკი, სადაც განთავსებულია ფილიპინელი მეზღვაურების მემორიალი. გარდა ამისა, ხიდს აქვს ორი საფეხმავლო ბილიკი — თითო ჩრდილოეთ და სამხრეთ მხარეს. სებუს კუნძულის მხარეს მდებარეობს მანდაუე, საიდანაც ხიდზე მოხვედრა შესაძლებელია გაერთიანებული ერების გამზირის გავლით. მაქტანის მხარე, რომელიც ლაპუ-ლაპუში მდებარეობს, ხელმისაწვდომია ოლდ-პატილერის გზის გავლით, რომელიც მანუელ კესონის ეროვნული ავტომაგისტრალის დამხმარე გზას წარმოადგენს. ხიდი ასევე მდებარეობს მაქტანის არხის ჩრდილოეთ ნაწილში, რომელიც წარმოადგენს სებუს საერთაშორისო პორტის შესასვლელს. პორტს მართავს სებუს პორტის ადმინისტრაცია და სწორედ აქ არის კონცენტრირებული ფილიპინებში მოქმედი შიდა და საერთაშორისო საზღვაო გადამზიდავი კომპანიებისა და გემთმშენებელი საწარმოების დაახლოებით 80%. სერხიო ოსმენიას ხიდი მარსელო ფერნანის ხიდიდან სამხრეთით დაახლოებით 1.6 კმ-ში მდებარეობს. რესურსები ინტერნეტში Marcelo Fernan Bridge WebSite for Mandaue City WebSite for Lapu-Lapu City Picture of the Filipino Seafarers Memorial. Picture of the Millenium Park დაარქივებული 2016-08-20 საიტზე Wayback Machine. under the bridge and another picture დაარქივებული 2016-08-20 საიტზე Wayback Machine. as well. სქოლიო